b'\n_START_ARTICLE_\nKocka (film)\n_START_SECTION_\nZgodba\n_START_PARAGRAPH_\nMo\xc5\xa1ki z imenom Alderson (Julian Richings), v\xc5\xa1itim na kombinezon, podoben zaporni\xc5\xa1kemu, se nekega dne zbudi v kockasti sobi z drsnimi vrati na vsaki ploskvi. Nekaj teh vrat poskusi odpreti in ugotovi, da vodijo v popolnoma identi\xc4\x8dne sosednje sobe, ki se razlikujejo le po barvi. Vstopi v oran\xc5\xbeno sobo, kjer se brez predhodnega opozorila spro\xc5\xbei mehanizem in ga razkosa z \xc5\xbei\xc4\x8dno mre\xc5\xbeo._NEWLINE_V drugi taki sobi se zbudi pet ljudi: Quentin, Worth, Holloway, Rennes in Leaven. Nih\xc4\x8de ne ve, kje so in kako ter zakaj so pri\xc5\xa1li tja. Quentin jim pove, da so nekatere sobe opremljene s pastmi (ena od njih ga je skoraj ubila); Rennes domneva, da jih spro\xc5\xbeijo detektorji gibanja, zato testira vsako sobo pred vstopom tako, da vr\xc5\xbee vanjo svoj \xc4\x8develj. Leaven kmalu opazi, da so sobe ozna\xc4\x8dene s \xc5\xa1tevilkami v prehodih med njimi. Quentin, ki je po poklicu policist, prepozna Rennesa kot \xc2\xbbStr\xc5\xbeka\xc2\xab, slavnega kriminalca in izvedenca za pobege iz zaporov. Rennes kmalu po tistem preskusi eno od sob s \xc4\x8devljem, vstopi in umre, ko ga past po\xc5\xa1kropi s kislino._NEWLINE_Quentin postane prepri\xc4\x8dan, da je vsak od njih tam z razlogom. On je policist, Leavenova je \xc5\xa1tudentka matematike, Holloway zdravnica in teoreti\xc4\x8darka zarote, osorni Worth pa ne \xc5\xbeeli govoriti o sebi. Leavenova po obisku nekaj sob razvije teorijo, da je past v vsaki sobi, ozna\xc4\x8deni s pra\xc5\xa1tevilom. Kmalu po tistem naletijo na umsko zaostalega Kazana, za katerega se zavzame Hollowayjeva in vztraja, da ga odpeljejo s seboj._NEWLINE_Quentin nato vstopi v domnevno varno sobo, kjer ga skoraj ubije past iz \xc5\xbeice in postavi Leavenino teorijo na la\xc5\xbe. Napetost med ujetniki naraste; Quentina pri\xc4\x8dnejo \xc5\xbeivcirati Hollowayjina paranoja, Kazanovo otro\xc4\x8dje obna\xc5\xa1anje in Worthova mol\xc4\x8de\xc4\x8dnost. Wortha pripravi do tega, da se razkrije \xe2\x80\x93 pove, da ni povsem neveden glede prostora, v katerem se nahajajo, saj je izdelal na\xc4\x8drte za njegovo zunanjo lupino. Vztraja pa, da ne ve ni\xc4\x8desar o notranji zgradbi ali namenu, Leavenova na podlagi njegovih podatkov izra\xc4\x8duna, da ima celotna struktura 26 sob na stranico, skupaj torej 26\xc2\xb3 ali 17.576. Domneva, da \xc5\xa1tevilke sob ozna\xc4\x8dujejo njihove kartezi\xc4\x8dne koordinate, zato se skupina pri\xc4\x8dne premikati proti najbli\xc5\xbejemu robu._NEWLINE_V eni od sob blizu roba ugotovijo, da so pasti v vseh sosednjih sobah. Namesto da bi se obrnili, se odlo\xc4\x8dijo, da bodo posku\xc5\xa1ali priti skozi modro sobo, katere past spro\xc5\xbei zvok. Skoraj vsi pridejo skozi brez te\xc5\xbeav, ko pa sobo pre\xc4\x8di Quentin, se oglasi Kazan in Quentina skoraj ubijejo bodice, ki se spro\xc5\xbeijo iz sten. Ko se prebije na varno, se skoraj loti Kazana fizi\xc4\x8dno, a ga ostali pregovorijo. Po zadnji sobi najdejo \xc5\xa1irok, neosvetljen koridor med notranjo in zunanjo steno. Hollowayjeva se na vrvi iz obla\xc4\x8dil zaniha ven da bi raziskala strukturo, takrat pa se kocka zatrese in ona skoraj omahne v globino. Spleza navzgor in se oprime Quentinove roke, ta pa jo izpusti in pove ostalim, da ji je zdrsnilo._NEWLINE_Med po\xc4\x8ditkom posku\xc5\xa1a Quentin prepri\xc4\x8dati Leavenovo da bi skupaj od\xc5\xa1la dalje in zapustila ostale. Ko ona z gnusom zavrne njegove spolne namige, postane nasilen in pretepe Wortha, ki je posredoval, ter ga vr\xc5\xbee skozi vrata na tleh. Worth se pri\xc4\x8dne histeri\xc4\x8dno re\xc5\xbeati, ko v sobi, v kateri je pristal, odkrije Rennesovo truplo. V obupu \xc5\xbee pomislijo, da se vrtijo v krogih, Worth pa spozna, da se namesto tega sobe periodi\xc4\x8dno premikajo naokrog._NEWLINE_Leavenova kmalu ugotovi, da pasti niso ozna\xc4\x8dene s pra\xc5\xa1tevili, pa\xc4\x8d pa s potencami pra\xc5\xa1tevil. Takrat se izka\xc5\xbee, da je Kazan pravzaprav avtist z izjemnim darom za faktorizacijo, kar jim omogo\xc4\x8di hitro prepoznavanje sob s pastmi. Leavenova nadalje izpelje ugotovitev, da \xc5\xa1tevilke res ozna\xc4\x8dujejo polo\xc5\xbeaje, kjer soba obmiruje med premikanjem po kocki. Soba s prehodom skozi zunanjo lupino je tista, v kateri so se skupaj zbudili in se bo poravnala z izhodom po dveh premikih._NEWLINE_Ko hitijo proti sobi, ki se bo poravnala z izhodom, Worth preseneti Quentina in ga zapre za njimi med prvim premikom. Ko naposled odprejo prava vrata, vidijo samo ble\xc5\xa1\xc4\x8de\xc4\x8do belo svetlobo iz izhoda. Worth se takrat odlo\xc4\x8di, da bo ostal notri, saj, kot pravi, zunaj ni ni\xc4\x8desar razen \xc2\xbbneizmerne \xc4\x8dlove\xc5\xa1ke neumnosti\xc2\xab. Takrat skozi ena od vrat prileze okrvavljeni Quentin in zabode Leavenovo in Wortha z ro\xc4\x8dajem od vrat, nato pa se po\xc5\xbeene za Kazanom. Worth ga z zadnjimi mo\xc4\x8dmi zagrabi za nogo in zadr\xc5\xbei v prehodu tako dolgo, da ga raztrga, ko se soba znova premakne. Nato z nasme\xc5\xa1kom na obrazu umre, Kazan pa, kot edini pre\xc5\xbeiveli, odide po hodniku ven iz kocke.\n_START_SECTION_\nProdukcija\n_START_PARAGRAPH_\nKocka je celove\xc4\x8derna raz\xc5\xa1iritev motiva re\xc5\xbeiserjevega prej\xc5\xa1njega dela, kratkega filma Elevated, ki se v celoti dogaja v kabini dvigala. Navdihnila naj bi jo epizoda nanizanke Zona somraka z naslovom \xc2\xbbFive Characters In Search of an Exit\xc2\xab\xc2\xa0iz leta 1961, ki ima zelo podoben zaplet._NEWLINE_Film je dobil sofinanciranje dr\xc5\xbeavnega filmskega centra v vi\xc5\xa1ini 350.000 USD, snemanje pa so omogo\xc4\x8dila tudi nekatera druga podjetja, ki so prispevala svoje storitve, med drugim C.O.R.E. Digital Pictures, ki je brezpla\xc4\x8dno poskrbelo za posebne u\xc4\x8dinke._NEWLINE_Snemanje je potekalo v studiu v Torontu. Zaradi omejitev prora\xc4\x8duna so ustvarjalci izdelali samo eno kocko s stranico 14 \xc4\x8devljev in enimi delujo\xc4\x8dimi vrati, ki so lahko zdr\xc5\xbeala te\xc5\xbeo igralca. Barvo sobe so spreminjali z drsnimi plo\xc5\xa1\xc4\x8dami. Ker je bil postopek menjanja barv predolgotrajen, prizorov niso snemali kronolo\xc5\xa1ko, pa\xc4\x8d pa po barvah sob, v katerih se odvijajo. Sprva je bilo zami\xc5\xa1ljenih \xc5\xa1est barv, kar bi se skladalo z motivom \xc5\xa1tevila 6 v filmu, a za toliko plo\xc5\xa1\xc4\x8d niso imeli dovolj denarja, zato je barv samo pet. Poleg ene cele sobe so izdelali \xc5\xa1e eno delno, za prizore, v katerih liki gledajo skozi vrata. Matemati\xc4\x8dni koncept kocke je razvil matematik D.W. Pravica.'